करीब 4 दशक पुराना है मा का ऑस्ट्रेलियाई परिवार से रिश्ता, इससे पहले टोक्यो में दिखे थे
Alibaba Co-Founder Has Popped Up In Australia, चीन में जिनपिंग सरकार की आलोचना के बाद गायब हुए दिग्गज ई-कॉमर्स कंपनी अलीबाबा के फाउंडर जैक मा ऑस्ट्रेलिया में दिखाई दिए।
चीन में जिनपिंग सरकार की आलोचना के बाद गायब हुए दिग्गज ई-कॉमर्स कंपनी अलीबाबा के फाउंडर जैक मा ऑस्ट्रेलिया में दिखाई दिए। चीनी मीडिया रिपोर्टों ने एक ग्रुप फोटो का हवाला देते हुए कहा कि वह एक ऑस्ट्रेलियाई परिवार के साथ हैं। सोशल मीडिया पर भी मा की कुछ तस्वीरें शेयर की गई हैं। एक फोटो में मा कोक पीते हुए अपना मोबाइल फोन ब्राउज कर रहे हैं। ये मेलबर्न के एक होटल की तस्वीर बताई जा रही है।
ऑस्ट्रेलिया के मॉर्ले परिवार को मा करीब 4 दशक से जानते हैं। 1980 के दशक में मा के भविष्य को आकार देने में इस फैमिली का बड़ा रोल रहा है। मॉर्ले फैमिली 1980 में मा के होमटाउन हांग्जो आई थी। 1985 में इस परिवार ने मा को उनकी पहली ओवरसीज ट्रिप के लिए न्यूकैसल, न्यू साउथ वेल्स इनवाइट किया। 2017 में मा ने अपने दिवंगत मेंटर केन मॉर्ले के नाम पर 20 मिलियन डॉलर का यूनिवर्सिटी स्कॉलरशिप फंड बनाया।
टोक्यो में भी दिखे थे मा
बीते दिनों अमेरिकी अखबार फाइनेंशियल टाइम्स ने अपनी रिपोर्ट में दावा किया था कि वो टोक्यो में हैं। रिपोर्ट के मुताबिक टोक्यो में वे खुद को काफी लो प्रोफाइल रखते हैं। जैक के रहने की जगह से वाकिफ लोगों ने बताया कि वे चीन से अपना पर्सनल शेफ और सिक्योरिटी भी लाए हैं। जापान में वह समय गुजारने के लिए वाटर कलर पेंटिंग करते हैं। चीनी सरकार के क्रैकडाउन के बाद मा को स्पेन और नीदरलैंड जैसे देशों में भी देखा गया।
चीनी सरकार ने लगाया था अरबों डॉलर का जुर्माना
चीनी सरकार ने मा की एक कंपनी 'एंट ग्रुप' के दुनिया के सबसे बड़े IPO को रोक दिया गया था और अरबों डॉलर का जुर्माना लगाया गया था। इस पूरे घटनाक्रम के बाद मा पब्लिकली दिखाई नहीं दिए। नवंबर 2020 में उन्होंने आखिरी ट्वीट किया था और 2021 में उनका एक वीडियो सामने आया था। वीडियो में जैक कह रहे हैं कि महामारी खत्म होने के बाद हम दोबारा मिलेंगे।
किस्सा उस मीटिंग का, जहां से बात बिगड़ी 
जैक मा 24 अक्टूबर 2020 को एक मीटिंग के दौरान निशाने पर आए थे। इस मीटिंग में चीनी राजनीति और अर्थव्यवस्था के सबसे बड़े अधिकारी पहुंचे हुए थे। इसमें जैक मा ने चीनी बैंकों की आलोचना की थी। उन्होंने कहा था, ‘चीनी बैंक फंडिंग के लिए कुछ गिरवी रखने की मांग करते हैं। इससे नई तकनीकों को फंड नहीं मिल पाता और नए प्रयोग रुक जाते हैं।’
उन्होंने चीनी नियमों को भी राह में रोड़ा अटकाने वाला बताया था। वॉल स्ट्रीट जर्नल के मुताबिक, जब चीनी राष्ट्रपति शी जिनपिंग को जैक मा की कही बातों के बारे में जानकारी मिली, तो वे बहुत नाराज हो गए। उन्होंने जैक मा को सीन से गायब करने का आदेश दे दिया। बस यहीं से चीन की जिनपिंग सरकार के तमाम अफसर चालीस चोरों की तरह अलीबाबा फाउंडर के पीछे लग गए थे।
इस तरह लिखी गई जैक मा की तबाही की कहानी
